CELEX: 62011CN0074
Language: sk
Date: 2011-02-21 00:00:00
Title: Vec C-74/11: Žaloba podaná 21. februára 2011 — Európska komisia/Fínska republika

9.4.2011   
            
            
               SK
            
            
               Úradný vestník Európskej únie
            
            
               C 113/9
            
         Žaloba podaná 21. februára 2011 — Európska komisia/Fínska republika
   (Vec C-74/11)
   2011/C 113/18
   Jazyk konania: fínčina
   
      Účastníci konania
   
   
      Žalobkyňa: Európska komisia (v zastúpení: I. Koskinen a D. Triantafyllou, splnomocnení zástupcovia)
   
      Žalovaná: Fínska republika
   
      Návrhy žalobkyne
   
   
               —
            
            
               určiť, že Fínska republika si tým, že umožňuje prijatie osôb nepodliehajúcich dani z pridanej hodnoty do skupiny podliehajúcej dani z pridanej hodnoty a obmedzuje použitie systému skupinovej registrácie na poskytovateľov finančných a poisťovacích služieb, nesplnila povinnosti, ktoré jej vyplývajú z článku 9 a 11 smernice Rady 2006/112/ES z 28. novembra 2006 o spoločnom systéme dane z pridanej hodnoty (1),
            
         
               —
            
            
               zaviazať Fínsku republiku na náhradu trov konania.
            
         
      Žalobné dôvody a hlavné tvrdenia
   
   Podľa článku 11 smernice o spoločnom systéme dane z pridanej hodnoty (DPH) môžu členské štáty považovať za jednu zdaniteľnú osobu osoby, ktoré sú síce právne nezávislé, ale súčasne vzájomne úzko prepojené finančnými, ekonomickými a organizačnými väzbami. V článku 9 ods. 1 smernice je definovaný pojem „zdaniteľná osoba“.
   Podľa Komisie neumožňuje smernica 2006/112/ES osobám, ktoré nepodliehajú dani, aby boli prijaté do skupiny podliehajúcej DPH, a tým rozšíriť práva a povinnosti zdaniteľných osôb na nezdaniteľné osoby. Fínske právne predpisy, ktoré umožňujú prijatie osoby nepodliehajúcej dani do skupiny podliehajúcej DPH, sú teda v rozpore so smernicou. Výklad Komisie má byť tiež v súlade s účelom článku 11, ktorým je zjednodušenie správy a zabránenie daňovým únikom.
   Skupinová registrácia upravená vo fínskych právnych predpisoch je okrem toho v rozpore s článkom 11 smernice 2006/112/ES v rozsahu, v akom je pôsobnosť skupinovej registrácie vo fínskej právnej úprave DPH obmedzená na podniky, ktoré pôsobia vo finančnej alebo poisťovacej oblasti. Podľa Komisie musí byť systém skupinovej registrácie použiteľný na všetky podniky usadené v danom členskom štáte bez ohľadu na to, aký druh činnosti daný podnik vykonáva. Spoločný systém DPH je jednotným systémom a osobitný režim zavedený do tohto systému musí byť uplatňovaný všeobecne. Znenie článku 11 smernice o spoločnom systéme DPH neobsahuje žiadny odkaz na to, že členský štát môže použitie registrácie skupiny podliehajúcej DPH obmedziť na skupiny podnikov činných v určenej oblasti. V súlade s účelom článku 11 smernice o spoločnom systéme DPH by bol aj výklad v tom zmysle, že tento článok sa týka podnikov vo všetkých oblastiach. V rozsahu, v akom fínska právna úprava DPH obmedzuje skupinovú registráciu na určité kategórie, je táto úprava rovnako v rozpore so všeobecnou zásadou rovnosti zaobchádzania stanovenou v práve Európskej únie.
   
      (1)  Ú. v. EÚ L 347, s. 1.